VICTOR FENECH huwa r-rebbieħ tal-Midalja tad-Deheb 'Ġieħ l-Akkademja tal-Malti' għal din is-sena. L-investitura saret f'Jum l-Akkademja tal-Malti mill-Eċċellenza Tiegħu George Vella, President ta' Malta waqt serata fil-Palazz ta' Sant'Anton. Fost il-mistednin kien hemm l-imsieħba tal-Akkademja kif ukoll qraba u ħbieb tal-awturi. Din l-onorifiċenza tingħata lil min ikun iddistingwa ruħu b'ħidma tul ħajtu kollha għall-Ilsien Malti u għal-letteratura Maltija. Victor Fenech twieled fl-1935. Studja fil-Liċeo, l-Università ta' Malta u fl-Università ta' Londra. Kien membru fil-Moviment Qawmien Letterarju. Il-poeżiji tiegħu dehru fost l-oħrajn fl-antoloġiji Kwartett , Antenni , Qawsalla , u Bejn Ħaltejn kif ukoll f'ġabriet personali bħal Sangraal , L-Aħħar Rimi , Sajonara , Il-Poeżiji , u PS – Muża Mħallta . Il-protesta sa mill-bidu kienet waħda mit-temi ewlenin fil-poeżija tiegħu. Poeżiji tiegħu dehru wkoll f' Il-Malti u f' Leħen il-Malti . Fenech ippubblika l-ġabriet ta' novelli Rakkonti-Inkontri, XitaSkiet, u r-rumanz Ix-Xitwa ta' Wara s-Sjuf. Qaleb għall-Malti Il-Profeta ta' Kahlil Gibran. Ta ħafna għajnuna lill-Klabb Kotba Maltin fl-ewwel snin tiegħu u ta sehem kbir ukoll fil-pubblikazzjoni ta' Id-Denfil li kien jintuża fl-iskejjel primarji. Esperimenta wkoll kitba għat-tfal fosthom Jien Kewkba Ċkejkna , In-Nagħġa s-Sewda u L-Għorfa f'tarf l-Irdum u Id-Dawl fit-Tieqa . Editja diversi kotba għat-tfal mad-dar tal-pubblikazzjoni Horizons. Victor Fenech Kien editur tar-rivista Sagħtar u għal xi żmien kien responsabbli mill-pubblikazzjonijiet tal-MUT kif ukoll kien editur ta' The Teacher . Serva għal għadd ta' snin fuq il-Kunsill Nazzjonali tal-Ktieb u fil-kunsill tal-Akkademja tal-Malti. Għall-Akkademja tal-Malti ħa ħsieb pubblikazzjoni mill-isbaħ dwar Doreen Micallef. Ippubblika wkoll il-ktieb Il-Ktieb Malti parti mill- Kullana Kulturali . Waqt l-investitura, il-President Vella feraħ lis-Sur Fenech u ddeskrivieh bħala bniedem li ddistingwa ruħu l-aktar b'ħidma fuq tul ta' żmien għall-iżvilupp tal-Ilsien Malti u tal-letteratura Maltija. Din kienet ir-raba' Midalja tad-Deheb 'Ġieħ l-Akkademja tal-Malti' li ngħatat. Fl-2016 ingħatat lil Oliver Friggieri, is-sena ta' wara lil Monsinjur Lawrenz Cachia u s-sena l-oħra lil Trevor Żahra.
Victor Fenech rebbieħ tal-Midalja tad-Deheb 'Ġieħ l-Akkademja tal-Malti' 2019